b'\n_START_ARTICLE_\nChesley Bonestell\n_START_PARAGRAPH_\nChesley Bonestell (1. tammikuuta 1888 San Francisco, Kalifornia \xe2\x80\x93 11. kes\xc3\xa4kuuta 1986 Carmel Kalifornia) oli taidemaalari, muotoilija ja kuvittaja, joka maalasi muun muassa science fiction- ja fantasiataidetta. Suomessa Bonestell tunnetaan kirjasta Avaruuden valloitus, jonka h\xc3\xa4n kirjoitti Willy Leyn kanssa.\n_START_SECTION_\nEl\xc3\xa4m\xc3\xa4\n_START_PARAGRAPH_\nOpiskeltuaan arkkitehdiksi kolme vuotta Bonestell teki t\xc3\xb6it\xc3\xa4 monille yrityksille, ja suunnitteli muun muassa Chryslerin rakennuksen julkisivun sek\xc3\xa4 maalasi Golden Gate -sillan rakennusvaiheet._NEWLINE_1930-luvun suuren laman saavuttua Amerikkaan Bonestell muutti Englantiin, jossa maalasi arkkitehtuurikuvia er\xc3\xa4\xc3\xa4lle lehdelle. 1930-luvulla Bonestell muutti takaisin Yhdysvaltoihin Hollywoodiin miss\xc3\xa4 laati kuvia moniin elokuviin, esimerkiksi Citizen Kane. 1938 Bonestell maalasi ensimm\xc3\xa4isen avaruuskuvansa, jossa oli Jupiter jostain sen kuusta n\xc3\xa4htyn\xc3\xa4. Avaruus kiinnosti h\xc3\xa4nt\xc3\xa4 l\xc3\xa4pi koko el\xc3\xa4m\xc3\xa4n._NEWLINE_1940-luvun puolessa v\xc3\xa4liss\xc3\xa4 Bonestell siirtyi aktiivisemmin taiteessaan avaruusmaailmaan. Bonestell pyrki usein tuottamaan valokuvamaista j\xc3\xa4lke\xc3\xa4. 1949 h\xc3\xa4n julkaisi yhdess\xc3\xa4 Willy Leyn kanssa kirjan The Conquest of Space (1949), joka ilmestyi my\xc3\xb6s suomeksi nimell\xc3\xa4 "Avaruuden valloitus". Bonestell maalasi pikkutarkasti mahtavia maisemia, ihmishamot olivat j\xc3\xa4ykki\xc3\xa4. Viimeiseksi ty\xc3\xb6kseen Hollywoodissa Bonestell avusti science fiction-filmin teossa. Bonestell kuvitti scifilehtien kansia ja julkaisi kirjoja ja artikkeleita muun muassa Wernher von Braunin kanssa. Chestley Bonestell edisti osaltaan Yhdysvaltain avaruusohjelmaa ja n\xc3\xa4ki kuulentojen toteutuvan 20 vuotta "Avaruuden valloitus" kirjan julkistuksen j\xc3\xa4lkeen._NEWLINE_Bonestellilla oli maalaus kesken, kun h\xc3\xa4n kuoli 98 vuoden ik\xc3\xa4isen\xc3\xa4 1986. Kuuluisin Bonestellin ty\xc3\xb6 on maalaus, joka esitt\xc3\xa4\xc3\xa4 Saturnusta Titanista n\xc3\xa4htyn\xc3\xa4. Nyky\xc3\xa4\xc3\xa4n monet Bonestellin maalauksista n\xc3\xa4ytt\xc3\xa4v\xc3\xa4t vanhahtavilta, mutta Bonestell lienee ollut esikuva monelle nuoremmalle avaruustaiteilijalle, kuten englantilaiselle David A. Hardylle._NEWLINE_Bonestellin mukaan on nimetty kraatteri Marsissa ja asteroidi.'